NORAKSTS

|  |  |
| --- | --- |
| 22.12.2022. | Nr.18/12 |

###### PAŠVALDĪBAS LĪDZDALĪBAS IZVĒRTĒJUMS

###### SIA “SPORTA KOMPLEKSS “ZEMGALE””

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībai ir SIA “SPORTA KOMPLEKSS “ZEMGALE”” 32,65% kapitāla daļu turētāja. SIA “SPORTA KOMPLEKSS “ZEMGALE”” pamatdarbība ir sporta objektu darbība, t.sk. sporta pasākumu organizēšana un vadīšana profesionāļiem vai amatieriem atklātās vai slēgtās sporta bāzēs. Kapitālsabiedrība nodrošina ledus halles sporta objekta darbību.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “SPORTA KOMPLEKSS “ZEMGALE””, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 11.08.2022. vēstulē Nr.2022/652 pauž viedokli, ka publiskā pārvalde var iesaistīties komercdarbībā, ja tā izpilda vismaz vienu no diviem kritērijiem: 1) publiskas pārvaldes kapitālsabiedrība apsaimnieko valsts interesēm nozīmīgus stratēģiskos aktīvus, nodrošinot to vērtības pieaugumu un tautsaimniecības izaugsmi, vienlaikus nesot atbildību sabiedrības priekšā par to izmantošanu, un/vai 2) iesaistoties komercdarbībā tiek novērstas brīvā tirgus nepilnības. LTRK norāda, ka diskusijās ar LTRK biedriem netika izveidots detalizētāks viedoklis par SIA “SPORTA KOMPLEKSS “ZEMGALE””, tāpēc aicina pašvaldību, lemjot par līdzdalības saglabāšanu šajā kapitālsabiedrībā, ņemt vērā LTRK minētos priekšnoteikumus. Tāpat LTRK aicina pārskatīt kapitālsabiedrības sniegtos pakalpojumus un pēc iespējas vairāk kapitālsabiedrības darbības nodrošināšanā iesaistīt privāto sektoru.

KP 12.12.2022. vēstulē Nr. 1.7-2/1212 izsaka viedokli, ka SIA “SPORTA KOMPLEKSS “ZEMGALE”” darbība var tikt uzskatīta par atbilstošu VPIL 88.panta pirmās daļas 3. punktam tiktāl, cik kapitālsabiedrības pamatpakalpojums ir saistīts ar tās apsaimniekotajam infrastruktūras objektam (ledus hallei) piešķirto nacionālās sporta bāzes statusu un nepieciešamību nodrošināt šī statusa piešķiršanas mērķi, vienlaikus jāņem vērā, ka pašvaldībai nav izšķiroša ietekme (kontrole) kapitālsabiedrībā.

Ņemot vērā, ka pašvaldība ir 32,65 % kapitāla daļu turētāja, KP aicina vērtēt nepieciešamību saglabāt līdzdalību kapitālsabiedrība, beidzoties aktīvajām kredītsaistībām. No likuma “Par pašvaldībām” izrietošās funkcijas izpilde – veicināt iedzīvotāju veselīgu dzīvesveidu un sportu – KP ieskatā, var tikt izpildīta citā veidā, t.sk., nepieciešamības gadījumā nodrošinot pašvaldības līdzfinansējumu sporta interešu izglītības iegūšanai bērniem un jauniešiem nevis pašvaldībai esot kapitāldaļu turētājam konkrētajā kapitālsabiedrībā.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “SPORTA KOMPLEKSS “ZEMGALE”” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 3.punktā noteiktajiem nosacījumiem, kad pakalpojums ir saistīts ar kapitālsabiedrības apsaimniekotajiem infrastruktūras objektiem piešķirto nacionālās sporta bāzes statusu un nepieciešamību nodrošināt šī statusa piešķiršanas mērķi.
2. Saglabāt Jelgavas valstspilsētas pašvaldības tiešo līdzdalību SIA “SPORTA KOMPLEKSS “ZEMGALE”” un turpināt kapitālsabiedrības darbību esošajā statusā.
3. Noteikt, ka SIA “SPORTA KOMPLEKSS “ZEMGALE”” vispārējais stratēģiskais mērķis 2023.-2027.gadam ir iedzīvotāju veselīga un sporta veicināšana, sporta un aktīvās atpūtas infrastruktūras un materiāli tehniskās bāzes pilnveidošana un attīstīšana.
4. Uzdot kapitāla daļu turētāja pārstāvim kontrolēt SIA “SPORTA KOMPLEKSS “ZEMGALE”” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī